Sechankoʻl. Sechankoʻl – Oʻzbekiston Respublikasi, Qashqadaryo viloyati, Mirishkor tumanidagi koʻl. Umumiy maydoni 5014 gektarni tashkil etadi. Fauna. Oʻzbekiston Respublikasi Vazirlar Mahkamasining 2019-yil 11-iyunda qabul qilingan „2019-2028-yillar davrida Oʻzbekiston Respublikasida biologik xilma-xillikni saqlash strategiyasini tasdiqlash toʻgʻrisida“gi 484-son qaroriga muvofiq, Sechankoʻldagi barcha jonzotlarni roʻyxatdan oʻtkazish ishlari olib borilgan. 2021-yil may oyida bir guruh shaxslar koʻldan noqonuniy baliq ovlab, tabiatga 45 million soʻmlik zarar yetkazishgan. Koʻlda Turkiston moʻylovdori, zogʻora baliq kabi „Qizil kitob“ga kiritilgan baliqlar mavjud. Prezident qarori. 2016-yil 22-sentyabrda Oʻzbekiston Respublikasi prezidentining „Sechankoʻl, Oqjar va Chimboy investitsiya bloklarida geologiya va qidiruv ishlarini olib borish, shuningdek, Urga, Oqchelak va Chandir guruhi konlarini qazish investitsiya loyihasini amalga oshirish chora-tadbirlari toʻgʻrisida“ PQ-2607-sonli qarori qabul qilingan. Qarorda Sechankoʻlda 4 yil davomida Shveytsariya kompaniyasi tomonidan geologiya qidiruv ishlarini tashkil etish belgilangan. 2024-yil 3-iyul kuni Oʻzbekiston Respublikasi Prezidenti rahbarligida hududlarda turizm infratuzilmasini yaxshilash va xorijiy turistlar oqimini koʻpaytirish chora-tadbirlari muhokamasi boʻyicha videoselektor yigʻilishi oʻtkazildi. Yigʻilishda tabiiy koʻllar atrofida turizm zonalari tashkil etilmagani, jumladan, Mirishkor tumanidagi Sechankoʻl va Achinkoʻl koʻllari boʻyicha dam olish maskanlari mavjud emasligi taʼkidlangan. Fojiyalar. 2023-yil 5-oktyabr kuni koʻlda Koson tumanidan kelgan 57 yoshli shaxs koʻldan baliq ovlayotgan paytda, suvga yiqilib, choʻkish oqibatida halok boʻlgan. 2023-yil 30-iyul kuni koʻlda profilaktika inspektori hamkasblari bilan dam olish maqsadida koʻlga borib, choʻmilish paytida choʻkish sabab halok boʻlgan.